Impresarul Florin Manea va pleca la Londra scopul fiind acela de a avea o întâlnire cu cei de la Tottenham. Subiectul discuției va fi statutul lui Radu Drăgușin. Manea vrea să îi întrebe pe englezi despre motivele pentru care Radu Drăgușin nu joacă mai mult.
Manea vrea să afle și care este planul clubului cu românul.
Radu Drăgușin nu a jucat nicio secundă în ultimele șase meciuri ale lui Tottenham, astfel că situația sa nu este una ușoară, mai ales în perspectiva jocurilor de la EURO cu naționala.
Se poate ca, la finalul discuției, Florin Manea și Radu Drăgușin să fie convinși că pentru jucător ar fi mai bine să plece de la Tottenham mai ales că există deja oferte.
”Eu aștept. Probabil o să am o discuție. Nu prea aș vrea să discut acum, mi-am spus punctul de vedere și l-a preluat toată lumea. Am o întâlnire amicală cu cei de la Tottenham, miercuri, iar după o să știu mai multe.
(n.r. Luați în calcul să-l transferați pe Radu în vară?) Deocamdată, nu. Sincer, nu-mi place să dau bir cu fugiții și nu-i place nici lui, dar vreau să înțeleg puțin ce se întâmplă pentru că nu prea am o explicație.
Într-un fel, antrenorul ne-a spus că se va baza mai mult la anul pe el. Acum e în cursul campionatului, acomodare, am înțeles, dar, date fiind consecințele actuale, trebuie să aflăm și noi câteva lucruri despre cum gândesc cei de la Tottenham în privința lui.
Am semnat pe șase ani și jumătate. Dacă nu voiam să rămânem, nu semnam atât de lung. Viitorul lui e legat de Tottenham, dar contează și să fie într-un ambient în care să-i continuăm creșterea, nu să o oprim. El mai are mult de crescut.
(n.r. V-au căutat echipe văzând că Radu nu joacă?) Foarte multe echipe! Din Germania, din Italia, de la echipe de top, să mă întrebe de situația lui, dacă ne gândim la un împrumut în vară. Bine, și din Turcia, dar am refuzat total.
(n.r. Împrumutul ar fi o variantă?) Nu știu. Deocamdată, nu. Mizez pe faptul că Radu se va impune, mizez că a venit la mijlocul campionatului, când echipa era deja construită. Au fost și meciuri grele. Nu vedeți că de 4-5 meciuri nu câștigă? E normal să primească și el o șansă”, a declarat Florin Manea, citat de Sport.ro.